คลังบี้ธปท.ลดดอกเบี้ย
ประเด็นร้อนการเงินในรอบสัปดาห์ที่ผ่านต้องยกให้เรื่อง
28 เม.ย. 2556

ประเด็นร้อนการเงินในรอบสัปดาห์ที่ผ่านต้องยกให้เรื่อง “ค่าเงินบาทแข็งค่า” โดย ยิ่งลักษณ์ ชินวัตร นายกรัฐมนตรี สั่ง กิตติรัตน์ ณ ระนอง รองนายกรัฐมนตรีและ รมว.คลัง เรียกประชุมหน่วยงานเศรษฐกิจ 3 หน่วยงาน คือ กระทรวงการคลัง ธนาคารแห่งประเทศไทย (ธปท.) และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ด่วน หลังเงินบาทแข็งค่าอย่างรวดเร็วไปแตะที่ระดับ 28.7 บาทต่อเหรียญสหรัฐ 
ข้อสรุปของที่ประชุม 3 หน่วยงาน ถือว่าผิดคาด เพราะยังเห็นพ้องกันว่ายังไม่ถึงเวลาออกมาตรการสกัดบาทแข็ง โดยกระทรวงการคลังยังเดินหน้ากดดัน ธปท. ให้ไปหารือเรื่องลดดอกเบี้ยนโยบายที่ระดับ 2.75% ลง ในที่ประชุมคณะกรรมการนโยบายการเงิน หรือ กนง. ที่จะประชุมในวันที่ 29 พ.ค.นี้ ซึ่งชี้ว่าการที่เงินบาทแข็งค่าส่งผลกระทบต่อการส่งออกอาจโตไม่ถึงเป้า 89% เป็นแรงกดดันให้เศรษฐกิจไม่ขยายตัวอย่างที่คาดไว้ที่ 4.5-5.5% 
ด้าน ประสาร ไตรรัตน์วรกุล ผู้ว่าการ ธปท. เผยว่า ธปท.เตรียมมาตรการดูแลค่าเงินไว้แล้ว แต่ยังไม่ถึงเวลา เพราะการแข็งค่าของเงินบาทเริ่มคลายตัวลง หลังมีข่าวเรื่องการเก็บค่าธรรมเนียมการถือครองตราสารหนี้ระยะสั้น
ทั้งนี้ พบว่าในช่วง 34 เดือนที่ผ่านมา มีเงินลงทุนจากต่างประเทศไหลเข้ามาในพันธบัตรรัฐบาลจำนวนมาก คิดเป็นสัดส่วนกว่า 60% คิดเป็นเม็ดเงินกว่า 2.4 หมื่นล้านบาท 
เสื้อแดงบุก ธปท. 
คนเสื้อแดงนำโดย หนึ่งดิน วิมุตตินันท์ เลขานุการ สหกรณ์เกษตรอินทรีย์สุพรรณบุรี ในฐานะทนายความชมรมผู้รักความเป็นธรรม เข้ายื่นหนังสือกดดันให้ผู้ว่าการ ธปท.ลาอออก เหตุไม่ลดดอกเบี้ยตามความเห็นชอบของ รมว.คลัง เพื่อดูแลเงินบาทแข็งค่า แต่ข่าวที่ฮือฮากว่า คือ ผู้ว่าการ ธปท. ยอมรับว่าที่ผ่านมามีคนส่งจดหมายมาให้กำลังใจเยอะ แต่จดหมายที่ทำให้ประหลาดใจมากสุด เห็นจะเป็นการ์ดส่งกำลังใจจากดารานักแสดงสาวชื่อดัง พลอยเฌอมาลย์ บุญยศักดิ์ 
ทุนสำรองลด 800 ล้านเหรียญ
ธปท.รายงานทุนสำรองระหว่างประเทศ ณ วันที่ 19 เม.ย. 2556 อยู่ที่ 1.76 แสนล้านเหรียญสหรัฐ เทียบสัปดาห์ก่อนลดลง 800 ล้านเหรียญสหรัฐ คาดว่าเป็นผลจากการแทรกแซงค่าเงินบาท พร้อมกันนี้ ธปท.ยังรายงานฐานะการเงินล่าสุด พบว่า มีภาระขาดทุนสะสมที่ 4.4 แสนล้านบาท เพิ่มขึ้นจากสิ้นปีที่ผ่านมา 1.09 แสนล้านบาท 
เนื่องจาก ธปท.มีภาระดอกเบี้ยจ่ายที่เกิดจากการออกพันธบัตรดูดสภาพคล่อง ขณะที่การหารายได้จากสินทรัพย์ลงทุนของ ธปท.อยู่ระดับต่ำ ไม่ครอบคลุมภาระดอกเบี้ยจ่าย 
ทนง พิทยะ ค้านกู้เงิน 2 ล้านล้าน 
ทนง พิทยะ อดีต รมว.คลัง เปิดเผยในงานสัมมนาโครงการ 2 ล้านล้านกับอนาคตประเทศไทย จัดโดยสมาคมผู้สื่อข่าวเศรษฐกิจ ว่า ไม่เห็นด้วยกับการออก พ.ร.บ.โครงการลงทุน 2 ล้านล้านบาท เพราะเชื่อว่าจะมีส่วนสูญเสียมหาศาล ไม่คุ้มค่าใช้จ่าย และยังทำให้เกิดช่องว่างทางสังคม
นอกจากนี้ ยังเห็นว่า รมว.คลัง คนปัจจุบันทำหน้าที่ต่างจากกับ รมว.คลัง สมัยก่อน ที่กระทรวงการคลังต้องทำหน้าที่คัดกรองความคุ้มค่าของโครงการ แต่กระทรวงการคลังในปัจจุบันกลับทำหน้าที่กู้เงินให้กระทรวงคมนาคม จึงอาจเป็นช่องว่างให้เกิดการคอร์รัปชั่นได้ง่าย
มูดี้ส์คงอันดับเครดิตไทย
สถาบันจัดอันดับเครดิตมูดี้ส์ ประกาศยืนยันอันดับความน่าเชื่อถือของพันธบัตรรัฐบาลสกุลเงินบาทและสกุลเงินตราต่างประเทศของประเทศไทยอยู่ที่ระดับ Baa1 ไว้ตามเดิม คืออยู่ในระดับที่มีเสถียรภาพ เพราะยังกังวลเรื่องการส่งออกและความตึงเครียดจากการแบ่งขั้วทางการเมืองยังคงส่งผลต่อระบบการเมืองของไทย